La regidora de Benestar Social explicarà en un acte públic les últimes actuacions
10 de febrer de 2016

Carcaixent

L’Ajuntament de Carcaixent continuarà la dinàmica d’actes públics iniciada les passades festes i torna a convocar un acte públic per a resoldre els dubtes de la ciutadania. Esta vegada serà la regidora de Benestar Social, Teresa Oliver, la que explicarà quines són les últimes actuacions dutes a terme per la seua àrea i contestarà les preguntes i suggerències dels assistents.  L’acte tindrà lloc el divendres 12 de febrer a les 18:30 en l’Auditori Municipal (Dominiques).

Com a part introductòria, s’explicarà com està organitzada l’àrea de Benestar Social, les persones que la conformen i el seu funcionament. També, s’informarà sobre quins són els serveis socials generals que es presten directament des de l’Ajuntament de Carcaixent, així com sobre quins són els centres sociosanitaris que depenen de Benestar Social, com ara el CIM (Centre Integral de Majors), El Clot, El Centre de Dia o la Residència de la Tercera Edat.

Un dels punts centrals de l’acte és el referent a les organitzacions sense ànim de lucre i la seua relació amb l’Ajuntament, tant aquelles que tenen convenis signats com les susceptibles de rebre subvencions públiques. Segons ha explicat Teresa Oliver, la intenció és mostrar a la ciutadania com funciona l’àrea i no deixar cap marge al dubte; per això, ha animat totes i tots els veïns que s’hi acosten el divendres per a conéixer en profunditat els Serveis Socials de Carcaixent, i preguntar i proposar el que desitgen.